  Виталий Пронин Тодмотэм интыосысь вуэз юыны уг яра15-тӥ-24-тӥ мае Дэри ёросысь Сизьгуртысь 12 адямиез ӵужектонэн (Гепатит А) черламын шуыса, элькун больницае вуттӥзы. 9-лэн висёнзэ шедьтӥзы, соос пӧлын вань нылпиос но. Туннэ нуналлы Изгурт школае ветлӥсь 3 нылпи больницаын эскериське, 1-езлэн висёнэз шараяськиз, 2-эзъя эшшо эскеронъёс ортчытӥсько на. Кызьы ивортэ школалэн директорез Галина Мамонтова, 3, 5, 7-тӥ классъёсын карантин ялэмын. Та классъёс, мукет пиналъёсын пумиськылытэк, нимаз дышетско, сисько, соос бере тусьты-пуньыез нимысьтыз суретъёсын мисько. Нуналлы быдэ, карантинын пукись нылпиослэсь тазалыксэс эскеро гуртысь фельдшеръёс. Та учыръя ёросын нимысьтыз комиссия люкаськылӥз, висёнэз алон вылысь гуртоос пӧлын валэктон уж нуэмын, утиськон амалъёс сярысь ивортонъёс ошылэмын трос калык люкаськылон интыосын. Туннэ нуналлы, кызьы ивортӥз Дэри ёрос больницаысь валтӥсь врач Валерий Савельев, Изгуртысь но Сизьгуртысь 116 адямилы вируслы пимит вакцина пуктэмын. Кулэ луиз ке, ужъёс азьланьтэмын луозы, ёрос больницаын вакцина трымыт, шуиз валтӥсь врач. Кытысь-марысь Сизьгуртын потӥз висён, али эскеронъёс ортчытэ Удмуртиысь Роспотребнадзор. Паласькись висёнъёсъя элькун больницась врач Ирина Бастрикова верамъя, ӵужектон нырысь ик мус вылэ шукке. Соин висё мӧйыос но, нылпиос но. Висён ӵемгес вӧлме миськымтэ киос, бакча емышъёс, кырсь ву пыр. Черланы озьы ик туж капчи висись мурт бордысь ӵушконъёс, тусьты-пуньы пыр. Черлам муртлэн сиськемез уг поты, бур палась кӧт урдэсыз висьыны кутске, ӧскемез потыса улэ яке ӧске, кызез пеймыта, куэз но синтӧдьыез ӵужекто, мусэз бадӟыма. Куд-ог дыръя висён пыэд сямен кутске: мугор ӟырда, ныр тыре, кызон пӧзьтэ, сӥль быгытъёс золтӥсько. Ӵужектонлэсь тужгес пайдаё утиськон амал - вакцина. Сое пуктон понна вазиськыны луэ интыосысь больницаосы. Эмьюмлэн кужымез 10 ар пала возиське. Ангелина Снигирёва  